28.7.2023
MT
Il-Ġurnal Uffiċjali tal-Unjoni Ewropea
C 267/21 Il-Ħamis 2 ta’ Frar 2023
20.
Jilqa' l-ftehim iffaċilitat mill-UE tar-“roaming daqslikieku f'pajjiżek” bejn l-UE u l-kumpaniji tat-telekomunikazzjoni Ukreni għall-benefiċċju tar-rifuġjati Ukreni u jilqa' l-estensjoni tiegħu; jitlob li s-suq tat-telekomunikazzjoni tal-Ukrajna jiġi integrat fis-suq tat-telekomunikazzjoni tal-UE; 21.
Jistieden lill-Kummissjoni u lill-Istati Membri jsaħħu l-komunikazzjoni strateġika u jipprovdu informazzjoni rilevanti dwar il-benefiċċji u l-opportunitajiet reċiproċi tat-tkabbir kemm fl-Ukrajna kif ukoll fl-Istati Membri sabiex ikomplu jżidu l-appoġġ u jtejbu l-fehim tal-proċess ta' adeżjoni; jistieden lill-Kummissjoni u lill-Istati Membri jtejbu l-viżibbiltà tal-finanzjament tal-UE u r-riżultati tanġibbli tiegħu fl-Ukrajna; jinsisti li s-soċjetà ċivili tal-Ukrajna u l-UE jaqdu rwol attiv fl-implimentazzjoni ta' dawn l-objettivi; 22.
Jilqa' l-parteċipazzjoni attiva tal-Ukrajna fl-inizjattiva tas-Sħubija tal-Lvant tal-UE u jitlob li din l-inizjattiva politika tkompli tissaħħaħ, bħala pjattaforma importanti għall-kooperazzjoni reġjonali u l-iskambju ta' esperjenzi ta' riforma bejn il-pajjiżi sħab li jfittxu jew kooperazzjoni aktar mill-qrib mal-UE jew sħubija fl-UE; 23.
Jistieden lill-istituzzjonijiet tal-UE jestendu l-opportunitajiet għall-uffiċjali Ukreni biex jistudjaw u josservaw il-ħidma tal-istituzzjonijiet tal-UE; jinkoraġġixxi laqgħat parlamentari bilaterali bejn il-parlamenti tal-Istati Membri u dawk tal-Ukraina; jistieden lill-UE u lill-Istati Membri tagħha jkomplu jipprovdu opportunitajiet edukattivi għaż-żgħażagħ, l-impjegati taċ-ċivil u l-membri tal-korp diplomatiku tal-Ukrajna, fost l-oħrajn; jitlob li jiġu varati proċeduri għall-istabbiliment tal-Akkademja tas-Sħubija tal-Lvant għall-Amministrazzjoni Pubblika; 24.
Jistieden lill-Istati Membri jadottaw l-10 pakkett ta' sanzjonijiet kontra r-Russja malajr kemm jista' jkun, u jissottomettu b'mod proattiv proposti għall-iżvilupp ulterjuri tas-sanzjonijiet billi jiġu inklużi setturi u individwi ġodda; iħeġġeġ lill-Istati Membri kollha jkomplu juru għaqda fil-konfront tal-gwerra tar-Russja kontra l-Ukrajna; jistieden lis-sħab kollha, b'mod partikolari lill-pajjiżi kandidati tal-UE u lil pajjiżi kandidati potenzjali, biex jallinjaw ruħhom mal-pakketti ta' sanzjonijiet; 25.
Jitlob li l-lista ta' individwi fil-mira tas-sanzjonijiet tiġi estiża biex tinkludi l-kumpaniji Russi li għadhom preżenti fis-swieq tal-UE, bħal Lukoil u Rosatom, u dawk involuti fid-deportazzjonijiet bil-forza, fil-priġunerija illegali ta' attivisti ċiviċi u membri tal-oppożizzjoni politika tar-Russi, fir-“referenda” illegali f'Luhansk, Kherson, Zaporizhzhia u Donetsk, u fl-“elezzjonijiet” illegali fil-Krimea u Sevastopol, kif ukoll il-membri kollha tal-partiti tad-Duma tal-Istat li jokkupaw karigi f'parlamenti eletti fil-livelli kollha, inkluż fil-livelli reġjonali u muniċipali, u l-membri tal-media ta' propaganda Russa li xxerred sentimenti kontra l-Ukrajna u favur il-gwerra;; jitlob lill-Kunsill ikabbar il-lista ta' dawk l-individwi sanzjonati biex tinkludi individwi mil-lista proposta mill-Fondazzjoni Kontra l-Korruzzjoni ta' Alexey Navalny; fl-istess ħin, iħeġġeġ lill-Ukrajna tadotta l-liġi Magnitsky Ukrena; jitlob projbizzjoni fuq l-importazzjoni, ix-xiri jew it-trasferiment diretti jew indiretti ta' djamanti, f'forma mhux maħduma jew f'forma pproċessata, li joriġinaw mill-Federazzjoni Russa; 26.
Itenni t-talba tiegħu għal embargo immedjat u sħiħ fuq l-importazzjonijiet ta' fjuwils fossili u uranju mir-Russja, u li l-pipelines Nord Stream 1 u 2 jiġu abbandunati kompletament, sabiex jitwaqqaf il-finanzjament tal-magna tal-gwerra ta' Putin bil-flus tal-UE; jitlob li jissaħħu l-miżuri restrittivi kontra l-Belarussja; iħeġġeġ lill-Kunsill, f'kooperazzjoni mas-sħab internazzjonali, biex inaqqas il-limitu tal-prezz fuq iż-żejt li joriġina jew li qed jiġi esportat mir-Russja; 27.
Jistieden lill-Kummissjoni u lill-awtoritajiet superviżorji tal-UE jimmonitorjaw mill-qrib l-implimentazzjoni effettiva u komprensiva tas-sanzjonijiet kollha tal-UE mill-Istati Membri u jindirizzaw kwalunkwe prattika ta' ċirkomvenzjoni, inkluż billi jingħalqu l-lakuni eżistenti; jikkundanna lil dawk il-pajjiżi terzi li għenu lir-Russja u lill-Belarussja jagħmlu ċirkomvenzjoni mis-sanzjonijiet imposti u jitlob lill-Kummissjoni u lill-Istati Membri jikkunsidraw miżuri kontra dawk il-pajjiżi terzi; 28.
Jikkundanna d-deċiżjoni reċenti tal-Kumitat Olimpiku Internazzjonali li jippermetti lill-atleti Russi u Belarussi jikkompetu fi kwalifiki għal-Logħob Olimpiku ta’ Pariġi 2024 taħt bandiera newtrali, li tmur kontra l-iżolament multidimensjonali ta’ dawk il-pajjiżi u se tintuża miż-żewġ reġimi għall-finijiet ta’ propaganda; 29.
Itenni t-talba tiegħu lill-UE u lill-Istati Membri tagħha biex isaħħu l-iżolament internazzjonali tal-Federazzjoni Russa, inkluż fir-rigward tas-sħubija tagħha f'organizzazzjonijiet u korpi internazzjonali, biex iżommu lura milli jorganizzaw kwalunkwe avveniment formali fit-territorju tal-Federazzjoni Russa, filwaqt li jnaqqsu l-livell ta' relazzjonijiet diplomatiċi ma' Moska; 30.
Jikkundanna l-okkupazzjoni illegali min-naħa tar-Russja tal-impjant tal-enerġija nukleari ta' Zaporizhzhia tal-Ukrajna u, sabiex jittaffa r-riskju ta' inċident nukleari jew radjoloġiku, jappoġġa l-proposta li tiġi stabbilita żona ta' protezzjoni tas-sikurezza u s-sigurtà nukleari madwaru, kif propost mill-Aġenzija Internazzjonali tal-Enerġija Atomika;